ประกาศคณะกรรมการป้องกันและปราบปรามการทุจริตแห่งชาติ เรื่อง การย้ายข้าราชการสำนักงาน ป.ป.ช. ซึ่งได้รับวุฒิเพิ่มขึ้น พ.ศ. 2552

ประกาศคณะกรรมการป้องกันและปราบปรามการทุจริตแห่งชาติ

ประกาศคณะกรรมการป้องกันและปราบปรามการทุจริตแห่งชาติ
เรื่อง
การย้ายข้าราชการสำนักงาน ป.ป.ช. ซึ่งได้รับวุฒิเพิ่มขึ้น
พ.ศ. ๒๕๕๒

โดยที่เป็นการสมควรกำหนดหลักเกณฑ์การย้ายข้าราชการสำนักงาน
ป.ป.ช. ซึ่งได้รับวุฒิเพิ่มขึ้นและไม่เคยดำรงตำแหน่งในสายงานที่เริ่มต้นจากระดับ ๓
(ระดับปฏิบัติการของตำแหน่งประเภทวิชาการ) มาก่อน
และเป็นผู้สอบแข่งขันได้ในตำแหน่งในสายงานที่เริ่มต้นจากระดับ ๓ (ระดับปฏิบัติการของตำแหน่งประเภทวิชาการ)
ให้ดำรงตำแหน่งในสายงานที่เริ่มต้นจากระดับ ๓ (ระดับปฏิบัติการของตำแหน่งประเภทวิชาการ)

อาศัยอำนาจตามความในมาตรา
๑๐๗ มาตรา ๑๑๐ และมาตรา ๑๑๒
แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ.
๒๕๔๒ ประกอบกับมาตรา ๖๓ และมาตรา ๑๓๒ แห่งพระราชบัญญัติระเบียบข้าราชการพลเรือน
พ.ศ. ๒๕๕๑ และประกาศคณะกรรมการป้องกันและปราบปรามการทุจริตแห่งชาติ เรื่อง
การจัดทำมาตรฐานกำหนดตำแหน่งและจัดตำแหน่งข้าราชการสำนักงาน ป.ป.ช.
เข้าประเภทตำแหน่งสายงาน และระดับตำแหน่งตามมาตรฐานกำหนดตำแหน่ง พ.ศ. ๒๕๕๒
จึงมีประกาศดังนี้

ข้อ ๑  ประกาศนี้เรียกว่า ประกาศคณะกรรมการป้องกันและปราบปรามการทุจริตแห่งชาติ
เรื่อง การย้ายข้าราชการสำนักงาน ป.ป.ช. ซึ่งได้รับวุฒิเพิ่มขึ้น พ.ศ. ๒๕๕๒

ข้อ ๒[๑]  ประกาศนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  การแต่งตั้งข้าราชการสำนักงาน ป.ป.ช.
ผู้ซึ่งได้รับวุฒิเพิ่มขึ้นและไม่เคยดำรงตำแหน่งในสายงานที่เริ่มต้นจากระดับ ๓
(ระดับปฏิบัติการของตำแหน่งประเภทวิชาการ) ให้กระทำได้โดยวิธีคัดเลือกดังนี้
๓.๑
กรณีเป็นผู้สอบแข่งขันได้ในตำแหน่งซึ่งอยู่ในสายงานที่จะย้าย  ทั้งนี้ อาจเป็นการสอบแข่งขันที่ ก.พ.
เป็นผู้ดำเนินการสอบ หรือ ก.พ. มอบหมายให้ส่วนราชการใดเป็นผู้ดำเนินการสอบแทน
ให้เป็นดุลพินิจของผู้มีอำนาจสั่งบรรจุและแต่งตั้งที่จะพิจารณาดำเนินการโดยไม่จำเป็นต้องรอจนถึงลำดับที่ที่ผู้นั้นจะได้รับการบรรจุ
โดยคำนึงถึงประโยชน์ที่ทางสำนักงาน ป.ป.ช. จะได้รับ
๓.๒
กรณีเป็นผู้สอบแข่งขันได้ในตำแหน่งที่คณะกรรมการ ป.ป.ช. มิได้กำหนดตำแหน่งไว้  ทั้งนี้ อาจเป็นการสอบแข่งขันที่ ก.พ.
เป็นผู้ดำเนินการสอบ หรือ ก.พ.
มอบหมายให้ส่วนราชการใดเป็นผู้ดำเนินการสอบแทนให้นำหลักเกณฑ์และวิธีการที่ ก.พ.
กำหนดตามหนังสือสำนักงาน ก.พ. ที่ นร ๑๐๐๖/ว ๑๕ ลงวันที่ ๒๘ มิถุนายน ๒๕๔๗
หรือที่จะกำหนดต่อไปมาปรับใช้โดยอนุโลม
๓.๓
กรณีเป็นผู้สอบแข่งขันได้ตามกฎหมายว่าด้วยระเบียบข้าราชการประเภทต่าง ๆ ผู้นั้นจะต้องเป็นผู้สอบผ่านภาคความรู้ความสามารถทั่วไป
(ภาค ก.) ของ ก.พ. ด้วย และให้ดำเนินการเช่นเดียวกับกรณีตาม ๓.๒
๓.๔
กรณีเป็นผู้สอบแข่งขันได้ แต่ขอสละสิทธิ์การบรรจุและแต่งตั้ง
หรือไม่ไปรายงานตัวเพื่อรับการบรรจุ หรือบัญชีดังกล่าวถูกยกเลิกแล้ว
ให้ดำเนินการเช่นเดียวกับกรณี ๓.๓
๓.๕
กรณีที่ผู้มีอำนาจสั่งบรรจุและแต่งตั้งได้เริ่มดำเนินการคัดเลือกตามหลักเกณฑ์นี้แล้ว
หากผู้สอบแข่งขันได้ได้รับการเรียกให้ไปบรรจุโดยผลสอบแข่งขันดังกล่าว และขอสละสิทธิ์การบรรจุและแต่งตั้งหรือไม่ไปรายงานตัวเพื่อรับการบรรจุจนเป็นเหตุให้ถูกยกเลิกการขึ้นบัญชีผู้สอบแข่งขันได้
ให้ผู้มีอำนาจสั่งบรรจุและแต่งตั้งดำเนินการคัดเลือกต่อไปจนแล้วเสร็จ
โดยให้ถือว่าข้าราชการผู้นั้นยังคงเป็นผู้สอบแข่งขันได้
๓.๖
กรณีอื่นนอกจากที่กำหนดในประกาศนี้ ให้คณะกรรมการ ป.ป.ช.
เป็นผู้มีอำนาจพิจารณาเป็นรายกรณีไป

ประกาศ ณ วันที่ ๑๓
พฤษภาคม พ.ศ. ๒๕๕๒
ปานเทพ  กล้าณรงค์ราญ
ประธานกรรมการป้องกันและปราบปรามการทุจริตแห่งชาติ

[๑] ราชกิจจานุเบกษา
เล่ม ๑๒๖/ตอนที่ ๓๖ ก/หน้า ๙/๔ มิถุนายน ๒๕๕๒